אהרן (אהרל'ה) טרייטל באירוע בסינמטק תל אביב
**אהרן (אהרל'ה) טרייטל** (נולד ב-1 באוקטובר 1992) הוא שחקן קולנוע וטלוויזיה, צלם, עורך, ובמאי סרטי תעודה.

זוכה מענק פרלוב על סרטו "אותו האיש" וכן זוכה פרס השחקן הטוב ביותר בפסטיבל Fantaspoa בברזיל עבור תפקידו ב"תיקון".

ביוגרפיה
--------

טרייטל נולד למשפחה חרדית חסידית בבני ברק כילד ה-13 במספר להוריו. התחנך ב'חדר' ובישיבות חסידיות ובגיל 15 עזב את העולם החרדי.

בוגר מצטיין של המחלקה לקולנוע בבית הספר התל אביבי "מנשר לאמנות" שבדרום העיר.

פילמוגרפיה
----------

ב-2015 הופיע בתפקיד 'חיים אהרן' בסרט "תיקון" בבימויו של אבישי סיון. על תפקידו זה זכה באותה השנה בפרס השחקן הראשי הטוב ביותר בפסטיבל "fantaspoa" שבברזיל.

ב-2017 הופיע בתפקיד 'אברהם' בסרט "ידיד נפש" שיצרו ענת צוריה ושירה וינטר.

ב-2018 זכה במקום הראשון בתחרות הפיצ'ינג על שם דוד פרלוב על סרטו "אותו האיש" ובשנת 2019 הושלמה עשייתו של הסרט. ועדת השופטים הבהירה את בחירתה על פי הנימוק כי *"מצאנו את "אותו האיש" של אהרן טרייטל כבעל פוטנציאל להפוך לסרט מרתק. בבסיס הסרט נמצאת תעלומה בלשית שהיא גם סיפור משפחתי יוצא דופן, המקביל באופן מרגש למערכת היחסים בין הבמאי לבין אימו... בשולי הדברים ישנה גם נגיעה אקטואלית מסקרנת, שאולי תשפוך אור על פרשה שמטרידה את החברה הישראלית בשנים האחרונות, חטיפת הילדים בשנות ה-50**."* הסרט השתתף בתחרות הסטודנטים בפסטיבל דוקאביב באותה שנה וכן בתחרות של פורום היוצרים הדוקומנטריים בישראל.

ב-2019 חזר לשתף פעולה עם אבישי סיון והשתתף בסרטו "מותו של זה". מאוחר יותר באותה שנה הופיע גם בתפקיד "משה מלך המשיח" בסדרה "נורמלי" שביים אסף קורמן.

במאי 2020, סרט דוקומנטרי שיצר עם הפסיכולוג והבמאי השווייצרי-ישראלי ג'וזפה (יוסי) שטרנגר שהכיר וחבר לטרייטל עוד במהלך לימודיהם ב"מנשר לאמנות", אותו צילם טרייטל בקיץ 2016, דורג במקום הראשון בתחרות התיעודית של פסטיבל SIFF השווייצרי וזכה בפרס "הסרט הדוקומנטרי הטוב ביותר".

ביולי 2020, הופיע בתפקיד הראשי בסרט הקצר "שליחות" שביים בועז יהונתן יעקב במסגרת "במרחק מאה מטר" - סדרת סרטים שצולמו בימי סגר הקורונה.

בנובמבר 2020 עלה לשידור בכאן 11 הסרט "במסתרים" בבימויה של לינה צ'פלין בו שימש טרייטל כתחקירן וכן כצלם נוסף.

כמו כן שימש טרייטל כיועץ דת בסרט "סיפור אחר" של הבמאי האוטר הישראלי אבי נשר.

לאחרונה טרייטל מופיע בסדרה "מלאך משחית" כיהודל'ה, אברך חסידי מקהילת "ברודי", המנהל מלחמת חורמה נגד מוסד "עזרת נשים" הטיפולי, בו שהתה אשתו החולנית.

חיים אישיים
-----------

נשוי לאיילת טרייטל-סיגל, אותה הכיר ב-2014.

קישורים חיצוניים
----------------

* אהרן טרייטל, במסד הנתונים הקולנועיים IMDb (באנגלית)

הערות שוליים
------------

1. ↑  פרי כפרי סוכנות שחקנים בע"מ, באתר www.perrykafri.com
2. ↑  מערכת ערוץ תרבות, "אותו האיש" זכה במענק קרן פרלוב ליצירה תיעודית, באתר מאקו, ‏29/03/18
3. ↑  Fantaspoa, Fantaspoa anuncia os vencedores de sua décima segunda edição,
4. ↑  דורון חלוץ, ג'וינטים ואל־אס־די, טיפול פסיכיאטרי ואשפוזים - חייו הסוערים של כוכב הסרט "תיקון", באתר הארץ, ‏17 יוני 2017
5. ↑  הישגי בוגרים בולטים מהשנים האחרונות, באתר מנשר לאמנות
6. ↑  Avishai Sivan | Film Making, www.avishaisivan.com
7. ↑  חזר בשאלה בחיים, ושב למאה שערים כשחקן, באתר ynet, 12 בינואר 2017
8. ↑  Fantaspoa International Fantastic Film Festival (2016), IMDb
9. ↑  יהודה שוחט, בנפש חרדה, באתר ynet, ‏30/08/2017
10. ↑  "אותו האיש" זכה במענק קרן פרלוב ליצירה תיעודית, באתר mako, ‏2018-03-29
11. ↑  דוקאביב, אותו האיש - דוקאביב 2019, באתר דוקאביב
12. ↑  filmfreeway.com/AmirFilm